Liderul PMP Traian Băsescu scrie, pe pagina sa de Facebook, că, în condiţiile în care PSD a câştigat tot ce se putea câştiga din punct de vedere politic, are obligaţia ca, în numele democraţiei, împreună cu toate resursele politice ale micuţului PMP, să asigure o opoziţie fermă, fără compromisuri, fără jumătăţi de măsură.

”În 2016, PSD a câştigat tot ce se putea câştiga din punct de vedere politic. PSD-ul domnului Dragnea domină copios primăriile, consiliile judeţene, Parlamentul, ministerele”, scrie Băsescu, precizând că victoriile PSD în alegerile locale şi legislative sunt rezultatul votului democratic al românilor.

Traian Băsescu spune însă că el are obligaţia ca, în numele democraţiei, ”împreună cu toate resursele politice ale micuţului PMP”, să asigure ”o opoziţie fermă, fără compromisuri, fără jumătăţi de măsură”, pentru că ”asta este democraţia”.

”Până la urmă, acesta pare să fi fost destinul meu în politică: opoziţia fără compromisuri la PSD”, adaugă Băsescu.

Aceasta este prima reacţie a liderului PMP după declaraţiile de duminică seară, de la închiderea urnelor.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.